Diari Oficial de la Generalitat Valenciana


Sumari del DOGV 7047, del 17-06-2013 (2013/6238)

RESOLUCIÓ de 12 de juny de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre la Generalitat i la Real Acadèmia de Cultura Valenciana, per a la realització d'activitats d'estudi, investigació i divulgació relacionades amb projectes i iniciatives legislatives de la Conselleria de Governació i Justícia o amb qualsevol de les matèries que siguen d'interés a ambdós institucions.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7047

Data del DOGV
:   17-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6238


Data del document
:   12-06-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 12 de juny de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre la Generalitat i la Real Acadèmia de Cultura Valenciana, per a la realització d'activitats d'estudi, investigació i divulgació relacionades amb projectes i iniciatives legislatives de la Conselleria de Governació i Justícia o amb qualsevol de les matèries que siguen d'interés a ambdós institucions. [2013/6238]  
La Generalitat i la Real Acadèmia de Cultura Valenciana han subscrit, després de la tramitació prèvia reglamentària, el 31 de maig de 2013, el conveni marc de col·laboració per a la realització d'activitats d'estudi, investigació i divulgació relacionades amb projectes i iniciatives legislatives de la Conselleria de Governació i Justícia o amb qualsevol de les matèries que siguen d'interés a ambdós institucions.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 684/2013 i que figura com a annex d'esta resolució.  
  
València, 12 de juny de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre la Generalitat, a través de la Conselleria de Governació i Justícia, i la Real Acadèmia de Cultura Valenciana, per a la realització d'activitats d'estudi, investigació i divulgació relacionades amb projectes i iniciatives legislatives de la Conselleria de Governació i Justícia o amb qualsevol de les matèries que siguen d'interés a ambdós institucions  
  
València, 31 de maig de 2013  
  
Reunits  
D'una part, la Generalitat, representada pel conseller de Governació i Justícia, Serafín Castellano Gómez, en virtut del que establix l'article 17.f de la Llei 5/1983, de 30 de desembre, del Consell, i de l'autorització conferida per a la firma d'este conveni per Acord del Consell de 22 de març de 2013.  
I d'una altra part, Vicente Luis Simó Santonja, com a representant legal de la Real Acadèmia de Cultura Valenciana, amb NIF 59775128H, en qualitat de degà de l'esmentada entitat i d'acord amb les facultats que té atribuïdes en l'article 28 dels Estatuts de l'entitat.  
Les parts en la representació que tenen i amb les facultats que els seus respectius càrrecs els conferixen, es reconeixen capacitat legal suficient per a l'atorgament del present conveni i, a este efecte,  
  
Manifesten  
I. Un dels objectius essencials del Consell de la Generalitat és el ple desplegament de l'Estatut d'Autonomia, que no sols és la norma institucional bàsica de la Comunitat Valenciana, sinó que constituïx la norma identitària sentida com a tal per tots els valencians. La plena posada en valor del nostre estatut ha de ser una comesa en què també s'impliquen els sectors socials, econòmics, educatius, formatius i culturals, ja que des de tots estos àmbits poden realitzar-se importants aportacions que contribuïsquen a consolidar, promocionar i potenciar el nostre autogovern.  
II. En diversos preceptes del seu títol IV, i sense perjuí de les referències arreplegades en articles integrats en altres títols del mateix text normatiu, l'Estatut d'Autonomia de la Comunitat Valenciana atribuïx a la Generalitat competències de distinta intensitat en relació amb matèries com la conservació, modificació i desplegament del dret foral civil valencià, els espectacles públics, la protecció civil, la policia autònoma, la seguretat pública, les consultes populars i els processos electorals autonòmics, justícia, col·legis professionals, fundacions, associacions, registres i notariat.  
I, en el marc de l'organització de l'Administració de la Generalitat, eixes competències són exercides, en tot o en part, en virtut de la normativa que es menciona tot seguit, a través de la Conselleria de Governació i Justícia.  
III. L'article 10 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, conferix a la Conselleria de Governació i Justícia competències en matèria d'interior, protecció civil, gestió de la unitat del Cos Nacional de Policia adscrita a la Comunitat Valenciana, prevenció, extinció d'incendis i gestió de les competències en matèria de situacions d'emergència, desplegament estatutari, consultes populars, bandes de música, pilota valenciana, justícia, col·legis professionals, fundacions, associacions, registres i notariat. Les esmentades competències es concreten en l'article 27.2 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat.  
Per la seua banda, el Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, en l'article 4 disposa que el conseller de Governació i Justícia, entre altres, assumix, així mateix, les competències en matèria d'escoles de música i escoles d'educands; bandes de música i societats musicals, en especial les relatives al foment, impuls i promoció estructural, social, econòmica i cultural de les bandes de música, escoles de música i d'educands i societats musicals; la promoció i protecció de l'associacionisme musical, així com les activitats i ensenyances musicals no reglades. Igualment, assumix la competència relativa al foment, suport i potenciació, en tots els ordes, de l'esport de la pilota valenciana i la seua tutela, garantint el seu coneixement, desenrotllament, pràctica i difusió dins i fora de la Comunitat Valenciana, i coordinant i ajudant al funcionament de la Federació Esportiva de Pilota Valenciana.  
En el mateix sentit, l'esmentat Reglament Orgànic i Funcional atorga a les quatre direccions generals en què s'estructura la Conselleria de Governació i Justícia la gestió de les competències següents:  
  
a) Respecte de la Direcció General de Seguretat i Protecció Ciutadana.  
- La direcció i gestió de les polítiques de la Generalitat en matèria de seguretat i protecció ciutadana.  
- La direcció i gestió de les polítiques relacionades amb la formació de les policies locals, dels servicis essencials i complementaris d'emergències, així com la direcció i gestió de l'organisme que té assumides les competències en esta matèria.  
- La gestió i realització d'altres activitats formatives en matèria de seguretat, emergències i protecció ciutadana.  
- La coordinació i selecció de policies locals a la Comunitat Valenciana, així com el nomenament de representants en els tribunals.  
  
- Espectacles, establiments públics i activitats recreatives, en el marc del que establix la llei.  
- En relació amb la unitat del Cos Nacional de Policia adscrita a la Comunitat Valenciana, la direcció i gestió derivades de l'acord administratiu de col·laboració subscrit entre el Ministeri de l'Interior i la Generalitat en matèria policial i l'exercici de les competències en matèria de personal dels membres de l'esmentada unitat.  
- La gestió de competències atribuïdes a la Generalitat en matèria de consultes populars i electorals en el marc de la Llei Orgànica del Règim Electoral General i la Llei Electoral Valenciana.  
- I la gestió en matèria d'ajuda a les víctimes del terrorisme, així com les iniciatives en reconeixement a estes.  
b) Quant a la Direcció General de Prevenció, Extinció d'Incendis i Emergències.  
- La direcció i gestió de les polítiques de la Generalitat en matèria de protecció civil, prevenció i extinció d'incendis forestals, sense perjuí del que disposa la Llei 3/1993, de 9 de desembre, de la Generalitat, Forestal de la Comunitat Valenciana; la Llei 13/2010, de 23 de novembre, de la Generalitat, de Protecció Civil i Gestió d'Emergències, i la Llei 7/2011, d'1 d'abril, de la Generalitat, dels Servicis de Prevenció, Extinció d'Incendis i Salvament de la Comunitat Valenciana, i en la seua normativa de desplegament.  
- La detecció i extinció dels incendis forestals.  
- La planificació, direcció, gestió i coordinació de la vigilància dissuasòria enfront del risc d'incendis forestals.  
- La direcció i gestió de polítiques d'informació i conscienciació ciutadana en matèria de prevenció d'incendis.  
- La direcció i gestió de la comanda del Consell de Seguretat Nuclear de la Generalitat.  
- I la direcció i gestió de la participació de la Generalitat en els consorcis de bombers.  
c) Sota la responsabilitat de la Direcció General de Desplegament Estatutari i Promoció de l'Autogovern.  
- Promoure, dirigir i orientar les iniciatives legislatives de desplegament estatutari, i dirigir i gestionar totes les actuacions encaminades a la recuperació, desplegament, impuls, potenciació i divulgació del dret foral civil valencià.  
- Impulsar totes les actuacions de distinta naturalesa a la legislativa que dimanen de l'Estatut d'Autonomia per al seu desplegament.  
- Promoure convenis de col·laboració destinats a la investigació, promoció i divulgació del dret foral civil valencià.  
- Col·laborar en les polítiques d'assumpció i transferències de competències previstes en l'Estatut d'Autonomia de la Comunitat Valenciana.  
- Promoure les actuacions i polítiques orientades a la plena igualtat i solidaritat entre comunitats autònomes.  
- La direcció i gestió de les polítiques de la Generalitat destinades a la promoció de l'autogovern i el seu desplegament.  
- Fomentar convenis de col·laboració orientats a la promoció, coneixement, aprofundiment i consolidació de l'autogovern.  
- Promoure i impulsar actuacions encaminades a revalorar i difondre els senyals d'identitat del poble valencià reconeguts en l'Estatut d'Autonomia, així com totes les iniciatives orientades a vetlar per la protecció i defensa de la identitat i els valors i interessos del poble valencià i el respecte a la diversitat cultural de la Comunitat Valenciana, en desplegament del que disposa l'article 12 de l'Estatut d'Autonomia.  
  
- Promoure i gestionar, en col·laboració amb la resta d'administracions públiques implicades, la formació ciutadana en els valors, patrimoni històric i cultural i tradicions del poble valencià sobre els quals s'assenta el nostre autogovern, en especial fomentar la divulgació i investigació d'institucions tradicionals com el Tribunal de les Aigües de la Vega de València.  
- Impulsar propostes encaminades a aconseguir una major presència i representació de la Comunitat Valenciana i els seus interessos en les institucions de l'Estat amb representació territorial.  
d) I, sota la responsabilitat de la Direcció General de Justícia.  
- Dirigir, impulsar, coordinar i executar les competències que han sigut atribuïdes a la Generalitat en l'àmbit de l'Administració de justícia, en aplicació de l'Estatut d'Autonomia, de la Llei Orgànica del Poder Judicial i de l'article 69.3 de la Llei del Consell, en particular les relatives a relacions amb la justícia, infraestructures judicials i gestió d'unitats, servicis tècnics de suport als òrgans jurisdiccionals, gestió de recursos humans, formació del personal al servici de l'administració de justícia, planificació de l'oficina judicial i justícia gratuïta.  
  
- Organitzar, executar i controlar la política de la Generalitat en matèria d'atenció a la víctima del delicte.  
- Implantar, desenrotllar i impulsar en tots els àmbits mesures encaminades a la desjudicialització de conflictes, així com mecanismes alternatius de resolució d'estos.  
- Dirigir, impulsar, coordinar i executar les competències que han sigut atribuïdes en matèria de col·legis professionals, associacions, fundacions, unions de fet, registres i notariat.  
IV. La Real Acadèmia de Cultura Valenciana, d'acord amb el que es disposa en els seus estatuts, exercix les seues funcions en l'àmbit de la Comunitat Valenciana, sent el seu objecte la investigació, coneixement, foment i promoció de la cultura de l'antic Regne de València ?hui Comunitat Valenciana?, així com la defensa dels valors i senyals d'identitat del poble valencià, per a desenrotllament de tot això, des de la seua fundació té com a idiomes oficials el valencià i el castellà. Per al compliment dels seus fins promou la investigació en l'àmbit de la cultura valenciana, difon i publica el resultat de la investigació, defén els valors culturals del poble valencià i forma un arxiu i una biblioteca sobre temes específicament d'este àmbit.   
V. La Conselleria de Governació i Justícia i la Real Acadèmia de Cultura Valenciana poden col·laborar, des dels seus respectius àmbits d'actuació, en la realització d'activitats en matèria legislativa d'indubtable interés per als ciutadans i ciutadanes de la Comunitat Valenciana.   
Si, de conformitat amb els seus estatuts, la Real Acadèmia de Cultura Valenciana és una entitat pública preocupada per la investigació en l'àmbit de la cultura valenciana i la defensa dels valors culturals del poble valencià, així com la defensa dels valors i senyals d'identitat del poble valencià, la Conselleria de Governació i Justícia és el departament del Consell encarregat de posar en pràctica, impulsar, promoure i difondre les polítiques de la Generalitat en els àmbits que han quedat ressenyats anteriorment.  
Partint d'eixa complementarietat, s'estima que este conveni és l'instrument idoni per a establir la col·laboració en la realització d'activitats d'estudi, investigació i divulgació relacionades amb projectes i iniciatives legislatives de la Conselleria de Governació i Justícia o amb qualsevol de les matèries que siguen d'interés a ambdós institucions.  
  
En atenció a tot el que antecedix, ambdós parts formalitzen este conveni marc de col·laboració d'acord amb les següents  
  
Clàusules  
  
Primera. Objecte  
Este conveni marc té com a objecte la col·laboració entre la Generalitat, a través de la Conselleria de Governació i Justícia, i la Real Acadèmia de Cultura Valenciana per a la realització d'activitats d'estudi, investigació i divulgació relacionades amb projectes i iniciatives legislatives de la Conselleria de Governació i Justícia o amb qualsevol de les matèries que siguen d'interés a ambdós institucions.  
  
Segona. Desplegament del conveni marc  
1. La col·laboració entre la Generalitat i la Real Acadèmia de Cultura Valenciana es desenrotllarà per mitjà de projectes d'actuació concreta en què, en tot cas, es determinaran les finalitats proposades, les tasques i activitats a realitzar i els mitjans necessaris per a dur-los a terme.   
  
Els esmentats projectes podran consistir en la realització d'actuacions d'estudi, investigació, promoció i difusió com ara: elaboració de documents d'anàlisi; celebració de trobades, jornades, seminaris i congressos; edició de publicacions, i qualssevol altres actuacions que estiguen relacionades amb l'objecte d'este conveni.  
2. La Generalitat, a través de la Conselleria de Governació i Justícia, podrà coadjuvar en l'organització i contribuir al finançament dels projectes d'actuació concreta de conformitat amb les consignacions pressupostàries que figuren en els Pressupostos de la Generalitat. Això s'instrumentarà a través de convenis específics o de resolucions nominatives del conseller de Governació i Justícia, en els quals, a més de consignar-se el projecte, amb les especificacions a què es referix el paràgraf anterior, s'assenyalaran les aportacions financeres i les obligacions derivades de la normativa reguladora de les subvencions públiques.  
  
  
Tercera. Comissió mixta  
Per a l'adequat desplegament i seguiment d'este conveni es constituirà una comissió mixta. Esta comissió estarà formada per una representació paritària de dos membres per cada part, designada a este efecte per cada entitat, i tindrà com a funcions la programació, seguiment i valoració de les activitats derivades d'este conveni de col·laboració.  
  
  
Quarta. Termini de vigència  
Este conveni entrarà en vigor el dia de la seua firma i mantindrà la seua vigència per un termini de quatre anys.   
Transcorregut el termini de quatre anys, si no hi ha denúncia d'alguna de les parts, el conveni es prorrogarà tàcitament per períodes anuals.  
  
  
Quinta. Clàusula de no increment del gasto  
L'aplicació i execució d'este conveni, incloent-hi a este efecte tots els actes jurídics que es puguen dictar per al seu desplegament o execució, no podrà tindre cap incidència en la dotació de tots i cada un dels capítols de gasto assignats a la Conselleria de Governació i Justícia, i en tot cas haurà de ser atesa amb els mitjans personals i materials de l'esmentat departament.  
  
Sexta. Finalització i causes d'extinció  
La vigència d'este conveni de col·laboració finalitzarà per compliment del termini de duració inicial o de les seues pròrrogues, si és el cas.  
A més, podrà extingir-se per qualsevol de les causes següents:  
a) Mutu acord de les parts.  
b) Per resolució unilateral de qualsevol de les parts, prèvia denúncia expressa i notificada per escrit a l'altra part amb una antelació, almenys, de tres mesos. En tot cas, les parts es comprometen a finalitzar el desenrotllament de les accions ja iniciades en el moment de notificació de la denúncia.  
Si es produïx la resolució anticipada d'este conveni, s'hauran de concretar els efectes dels convenis específics que s'hagen subscrit per a desenrotllar-lo i que estiguen vigents en eixe moment.  
  
Sèptima. Règim jurídic del conveni  
Este conveni té caràcter administratiu i es regirà pel que s'establix en les seues clàusules o, a falta d'això, pel que s'ha establit per la normativa general. La resolució de les controvèrsies que pogueren plantejar-se sobre la interpretació i execució d'este conveni hauran de resoldre's de mutu acord entre les parts, a través de la comissió mixta. Si no poguera aconseguir-se l'esmentat acord, les possibles controvèrsies hauran de ser resoltes de conformitat amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
  
I estant les parts d'acord amb el contingut d'este document, i perquè així conste i en prova de conformitat, es firma este per duplicat en el lloc i en la data abans indicats.  
  
El conseller de Governació i Justícia: Serafín Castellano Gómez.  
El degà de la Real Acadèmia de Cultura Valenciana: Vicente Luis Simó Santonja.